b"\n_START_ARTICLE_\nCan Colom (Sant Pere Pescador)\n_START_SECTION_\nDescripci\xc3\xb3\n_START_PARAGRAPH_\nSituat al nord del nucli urb\xc3\xa0 de la poblaci\xc3\xb3 de Sant Pere Pescador, al tram inicial del carrer de Sant Sebasti\xc3\xa0, venint per la carretera GIV-6216._NEWLINE_Edifici de planta rectangular, format per tres cossos adossats, amb un gran jard\xc3\xad. L'edifici principal, de tres crugies perpendiculars a la fa\xc3\xa7ana, presenta la coberta de tres vessants, amb un altell sobreal\xc3\xa7at al centre, el qual t\xc3\xa9 teulada de dues aig\xc3\xbces. La resta de l'edifici est\xc3\xa0 distribu\xc3\xaft en dues plantes. La fa\xc3\xa7ana presenta dos portals d'arc rebaixa a la planta baixa, el principal amb l'emmarcament d'obra i l'altre transformat en finestra. Al pis destaca un balc\xc3\xb3 exempt amb barana de ferro. L'altell t\xc3\xa9 tres finestrals d'arc de mig punt, els laterals amb balustrada. A la part superior presenta un rellotge de sol pintat al parament, amb el nom de la casa i l'any 1918. El coronament de l'edifici \xc3\xa9s esglaonat. Els dos cossos laterals estan distribu\xc3\xafts en una sola planta, amb terrassa al pis delimitada per balustrades._NEWLINE_La construcci\xc3\xb3 est\xc3\xa0 arrebossada i pintada de color groc. Hi ha altres construccions annexes dins de la finca."